
Grozījumi Ministru kabineta 2014. gada 30. septembra noteikumos Nr. 599 "Noteikumi par Eiropas Lauksaimniecības garantiju fonda, Eiropas Lauksaimniecības fonda lauku attīstībai, Eiropas Jūrlietu un zivsaimniecības fonda, kā arī par valsts un Eiropas Savienības atbalsta lauksaimniecībai un lauku un zivsaimniecības attīstībai finansējuma administrēšanu 2014.–2020.gada plānošanas periodā"
Izdoti saskaņā ar Lauksaimniecības un lauku attīstības likuma
5.panta septīto, astoto un devīto daļu
· Izdarīt Ministru kabineta 2014. gada 30. septembra noteikumos Nr. 599 "Noteikumi par Eiropas Lauksaimniecības garantiju fonda, Eiropas Lauksaimniecības fonda lauku attīstībai, Eiropas Jūrlietu un zivsaimniecības fonda, kā arī par valsts un Eiropas Savienības atbalsta lauksaimniecībai un lauku un zivsaimniecības attīstībai finansējuma administrēšanu 2014.–2020.gada plānošanas periodā" (Latvijas Vēstnesis, 2014, 200. nr.; 2015, 130. nr.; 2016, 80. nr.; 2021, 92. nr.) šādus grozījumus:
· 1. Izteikt 43. punktu šādā redakcijā:
· "43. Pamatojoties uz Lauku atbalsta dienesta sagatavoto maksājuma uzdevumu, Valsts kase, atbilstoši kārtībai, kādā Valsts kase nodrošina maksājumu pakalpojumu sniegšanu, pārskaita uz atbalsta saņēmēja kontu kredītiestādē vai licencētās maksājumu iestādes Valsts akciju sabiedrība “Latvijas Pasts” norēķinu kontu šo noteikumu 3., 7. un  12. punktā minētā fonda finansējumu un, ja tas ir paredzēts projekta iesniegumā, valsts budžeta finansējumu. Ja atbalsta maksājums ir paredzēts valsts un Eiropas Savienības atbalsta atklātu projektu iesniegumu konkursu un vienreizēju maksājumu veidā lauku un zivsaimniecības attīstībai pasākumu projektam, tad maksājumu pārskaita bezskaidras naudas norēķinu veidā uz atbalsta saņēmēja kontu kredītiestādē atbilstoši kārtībai, kādā Valsts kase nodrošina maksājumu pakalpojumu sniegšanu."
· 2. Papildināt ar 43.1 punktu šādā redakcijā:
· "43.1 Pēc izdevumu attiecināmības perioda beigām ELGF, ELFLA un EJZF finansējumu izmaksā no valsts budžeta, ja:
· 43.11. atbalsta saņēmējs ir apstrīdējis lēmumu, ar kuru noraidīts maksājums par projekta vai pieteikuma īstenošanu, un ir stājies spēkā atbalsta saņēmējam labvēlīgs tiesas spriedums vai pieņemts nolēmums, kas paredz atbalsta saņēmējam labvēlīgu tiesvedības iznākumu;
· 43.12. atbalsta saņēmējs ir miris un pēc viņa saistību pārņemšanas atbalsts izmaksājams atbalsta saņēmēja mantiniekam;
· 43.13. konstatētais un atbalsta saņēmējam piemērotais debitora parāds tiek atcelts un atbalsts izmaksājams atbalsta saņēmējam."
· 3. Izteikt 73. punktu šādā redakcijā:
· "73. Lauku atbalsta dienests izvērtē atbalsta saņēmēja izdevumu atbilstību un pieņem lēmumu par neatbilstošo izdevumu atgūšanu. Neatbilstošos izdevumus neatgūst, ja atgūstamā summa vienam iesniegumam vienā atbalsta veidā vienā pasākumā vai apakšpasākumā nepārsniedz 250 euro no fonda finansējuma vienā grāmatvedības gadā, neieskaitot procentus, un šo summu nav iespējams ieturēt no jebkuriem Lauku atbalsta dienesta administrētajiem nākamajiem atbalsta maksājumiem."
· 4. Papildināt ar 83. punktu šādā redakcijā:
· "83. Grozījumi šo noteikumu 73. punktā pēc to spēkā stāšanās piemērojami arī tādiem lēmumiem par neatbilstošo izdevumu atgūšanu, kas pieņemti pirms šo grozījumu spēkā stāšanās, bet attiecībā uz kuriem administratīvais process vēl nav noslēdzies."

